
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA
IŠVADA

DĖL SEIMO NARIO REMIGIJAUS ŽEMAITAIČIO ELGESIO 

TELEVIZIJOS LAIDOJE
2015-09-16    Nr. 101-I-10
Vilnius

Seimo Etikos ir procedūrų komisija (toliau – Komisija): Leonard Talmont, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulik, gavusi Vaiko teisių apsaugos tarnybų (skyrių) vadovų asociacijos pirmininkės Aldutės Jaseliūnės prašymą ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, vertino, ar Seimo nario Remigijaus Žemaitaičio elgesys televizijos laidos metu atitiko Lietuvos Respublikos valstybės politikų elgesio kodekse įtvirtintus principus.

Etikos ir procedūrų komisija nustatė:

2015 m. balandžio 10 d. Komisija gavo Vaiko teisių apsaugos tarnybų (skyrių) vadovų asociacijos pirmininkės Aldutės Jaseliūnės prašymą apsvarstyti Seimo nario Remigijaus  Žemaitačio elgesį 2015 m. balandžio 10 d. transliuotoje LNK televizijos laidoje „Valanda su Rūta“. A. Jaseliūnė informavo, kad R. Žemaitaitis minėtoje laidoje vaiko teisių apsaugos tarnybas pavadino „tinginių, lodorių organizacija“.
Seimo narys R. Žemaitaitis Komisijai pateiktame paaiškinime nurodė: „2015 m. balandžio 10 d. dalyvaudamas laidoje „Valanda su Rūta“ išreiškiau neigiamą poziciją dėl Vaiko teisių apsaugos tarnybų darbuotojų darbo kaip savo rinkėjų atstovas [...]. Pažymiu, kad aš tik pagarsinau gyventojų nusiskundimus dėl Vaiko teisių apsaugos tarnybų darbuotojų netinkamo veikimo/neveikimo. Atsižvelgiant į pastarųjų metų įvykius, akivaizdu, kad Vaiko teisių apsaugos tarnyba veikia neefektyviai, šioje institucijoje dirbantiems asmenims trūksta kompetencijos ir žinių (ypatingai išskiriant Lietuvos provincijose dirbančius Vaiko teisių apsaugos tarnybų darbuotojus), egzistuojančios gilios problemos šioje srityje sprendžiamos tik formaliai arba išvis nesiimama jokių realių veiksmų [...] savo pozicijos nekeičiu ir vis dar manau, kad Vaiko teisių apsaugos tarnyba yra viena iš neefektyviausiai veikiančių tarnybų Lietuvoje.“
Lietuvos Respublikos valstybės politikų elgesio kodekse įtvirtinti elgesio principai, kuriais politikai privalo vadovautis viešajame gyvenime. Valstybės politikų elgesio kodekso 4 straipsnyje išvardijami politikų elgesio principai: pagarbos žmogui ir valstybei, teisingumo, sąžiningumo, skaidrumo ir viešumo, padorumo, pavyzdingumo, nesavanaudiškumo, nešališkumo ir atsakomybės. Pagarbos žmogui ir valstybei principas įpareigoja politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas įpareigoja elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigoja politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1, 5 ir 6 punktai).
Komisija konstatuoja, kad Seimo nario R. Žemaitaičio pasisakymas LNK televizijos laidoje yra nesuderinamas su Valstybės politikų elgesio kodekso 4 straipsnio 1 ir 6 punktuose įtvirtintais valstybės politikams keliamais elgesio principais ir reikalavimais.

Etikos ir procedūrų komisija nusprendė:
Vadovaujantis Lietuvos Respublikos valstybės politikų elgesio kodekso 9 straipsnio 1 dalies 4 punkto nuostata, rekomenduoti Seimo nariui Remigijui Žemaitaičiui suderinti savo elgesį su Valstybės politikų elgesio kodekse nustatytais valstybės politiko elgesio principais.

Pritarta bendru sutarimu.

